ირან-ისრაელიშ ლჷმა

ირან-ისრაელიშ ლჷმა — 2025 წანაშ 13 მანგიშ მოგოთანეს, ისრაელიშით დოჭყაფილი ფართომასშტაბური გენთხაფური ოპერაცია ირანიშ მუზმარენი რაიონს მადვალუ ოღანკეეფიშ მეხჷ, კოდური ჯოხოდვალათ „ჟინმალუ ნჯილო“. ისრაელიშ დუდთხილუაშ ნძალებიშ დო „მოსადიშით“ მანჯებული გენთხაფეფი მეწურაფილი რდჷ გვირზილური დო ოურდუმე ობიექტეფიშ დო მაღალი პოსტიშ პიჯეფიშ კერზო რეზიდენციეფშა, ნამუქჷთ გჷმიჭანუ თარი გვირზილური ობიექტეფიშ დაღამაკება დო ირანიშ უმაღალაში ოურდუმე ხემანჯღვერალაშ ლიკვიდაცია. თენა ირანშა ირან-ერაყიშ ლჷმაშ უკული არძაშე მასშტაბური გენთხაფა რდჷ.

გენთხაფაშახ მუსხირენი თუთაშ კინოხ, ირანი დო ამერიკაშ აკოართაფილი შტატეფი ახალ გვირზილურ აპიჯალაშე მორაგადეფს მანჯენდეს თიშ უკული, მუთ ააშ-იშ პრეზიდენტი დონალდ ტრამპიქ მუში პრეზიდენტალაშ პირველი ხანიშ ბორჯის გეგშეჸონუ ააშ ართოიანი ირიშმაკათური ქიმინუაშ გეგმაშენ. ასე ირანი ურანს 60%-იან ხვარჭალშახ ადინდარენს, ნამუთ ანჯარიშ ოკეთებელო მოღე დონეს მეთმიაკონუ დო უმოსო თეხანური ცენტრიფუგეფიშ გერინაფათ აბიწორენს გვირზილური წუმოძინას. ანალიტიკოსეფიშ არზით, თე აქტივობეფი ბრელით უმოსი რე ირნერი საეგებიო ომენოღალო ღანკეფიშოთ. გენთხაფაშახ ართი დღათ კინოხ, ატომური ენერგიაშ ერეფოშქაშე სააგენტოქ (IAEA) 20 წანაშ განწეხანს, პირველო ირანს გვირზილური გამამინჯალეფიშ აკორცუაფა ქეკიაბრალუ. ირანქ ოგამეთ გოდინდარაფაშ ახალი ობიექტიშ გონწყუმაშ გეშა გაცხადჷ დო თეხანური ცენტრიფუგეფიშ გერინაფა ქჷდიჭყუ.

ისრაელიშ ოპერაციაშ დოჭყაფაშ უკული, ბუთქაფეფქ დეფიქსირჷ თეირანს, თინეფს შქას ოურდუმე ბაზეფწკჷმა დო მაღალი რანგიშ ოურდუმე მადუდეეფიშ ხორუეფიშ განობეფს. მაძირუეფი ეთმეჭარუნდეს ქვერსემი დაჩხირს დო გომაჟირელი ბუთქაფეფს. თაშნეშე ბუთქაფეფქ მოხვადჷ ნათანზის, ისპაჰანიშ პროვინციას, სოდე ქიანაშ ართ-ართი არძაშე კრიტიკული, შაჰიდ აჰმადი როშანიშ გვირზილური ობიექტი იდვალუაფუნ. ისრაელიშ ოღანკეთ თაშნეშე გჷნირთეს ხონდაბიშ დო ხორამაბადიშ გვირზილური ობიექტეფქ. გენთხაფეფიშ შედეგო ირანიშ რევოლუციური გვარდიაშ მადუდე ჰოსეინ სალამქ დოღურჷ. ისრაელიშ დუდთხილუაშ ნძალეფქ თაშნეშე გაცხადეს, ნამჷ—და გენთხაფეფიშ ბორჯის ირანიშ აკოანჯარაფილი ნძალეფიშ შტაბიშ უნჩაში, გენერალ-მაიორი მოჰამედ ბაგერიქჷთ დოღურჷნ. ირანიშ სახენწჷფო მედიაშ ჩინებათ, თაშნეშე დოღურეს გვირზილური მენცარეფი ფერეიდუნ აბასიქ დო მოჰამედ მეჰდი თეჰრანჩიქ. გენთხაფეფიშ შედეგო დოღურეს მუჭოთ ირანალი ოურდუმე მაინალეეფქ, თაშნეშე ირანალი თინჩალი მენმოღალეეფქ. დაღამაკებული ნოდგჷმეფს შქას რე გვირზილური ობიექტები, ოურდუმე ობიექტეფი დო ოხორუე ტერიტორიეფი. გენთხაფეფქ ონდღეს მიახალჷ, გეძნელი მეგამეფიშ გეშა ინფორმაციაქ გიბჟინჷ თავრიზიშ აეროპორტწკჷმა დო ნათანზიშ გვირზილური ობიექტწკჷმა.

კომენტარეფი

სქოლიო